
KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2023. augusztus 30-i rendkívüli ülésére)

TÁRGY:

A Kiskőrös, Kossuth Lajos út 6. szám alatti társasház megszüntetése 
Kiskőrös Város Önkormányzata (a továbbiakban: Önkormányzat) kizárólagos tulajdonosa a Kiskőrös, Kossuth Lajos út 6. szám alatti, 1525 hrsz-on nyilvántartott, 4 201 m2 alapterületű, kivett beépített terület megjelölésű, társasházként bejegyzett ingatlan (a továbbiakban: Ingatlan) albetéteinek. 

Az Önkormányzat képviselő-testülete - mint alapító - a 99/1995. sz. Képviselő-testületi határozatával a Kiskőrös 1525 hrsz-ú ingatlan társasházzá alakításáról döntött. A társasház alapításakor külön helyrajzi számokon – albetéteken - orvosi rendelő, három lakás és raktár került kialakításra.   
Évekkel ezelőtt a társasház önkormányzati tulajdonú három lakása és a raktárépület bontásra, a szakorvosi rendelőintézet pedig felújításra, bővítésre került. A bontásokat, illetve az átalakítást és bővítést követően az Ingatlanon jelenleg egy rendeltetési módot tartalmazó épületegyüttes található, melynek kizárólagos tulajdonosa az Önkormányzat. Az Ingatlannak az ingatlan-nyilvántartásban történő rendezéséhez szükséges a lebontott épületek ingatlan-nyilvántartási törlése, melynek első lépése a társasház megszüntetése.  

A társasházakról szóló 2003. évi CXXXIII. törvény 28. § (1) bekezdés a) pontja alapján a közgyűlés - jelen esetben az Önkormányzat képviselő-testülete, mint alapító és egyben tulajdonos - kizárólagos hatáskörébe tartozik a társasháztulajdon megszüntetéséről szóló döntés. 

Fentiek alapján javaslom, hogy a Képviselő-testület a társasház megszüntetésével kapcsolatban a határozat-tervezetben foglaltaknak megfelelően döntsön.

Kiskőrös, 2023. augusztus 28.  

Domonyi László s.k.,

polgármester
HATÁROZAT-TERVEZET

Kiskőrös Város Önkormányzatának Képviselő-testülete

1. mint alapító hozzájárul ahhoz, hogy az önkormányzati tulajdonú, 6200 Kiskőrös, Kossuth Lajos út 6. szám alatti, Kiskőrös 1525 hrsz-on nyilvántartott ingatlanon a társasházakról szóló 2003. CXXXIII. törvény 28. § (1) bekezdés a) pontja alapján a Kiskőrös 1525/A, 1525/A/1, 1525/A/2, 1525/A/3, 1525/A/4 és 1525/A/5 albetétek az ingatlan-nyilvántartásból törlésre, a társasháztulajdon megszüntetésre kerüljön. Az ingatlan megnevezése a társasház megszüntetésével kivett gazdasági épület és udvar-ra változik. 

2. felhatalmazza a polgármestert az 1. pontban foglaltak végrehajtásához szükséges intézkedések megtételére. 
Felelős: 
polgármester

Határidő: 
azonnal

